Im Gloggeschtuel, vo der Bergchilche hanget die eltischt  Glogge bescheide hinder der grööschte. En groosse Taal vo niiner Jugend und Schuelziit hani wärend em zweite Wältchrieg erläbt. Es ischt e schwääri Ziit gsii. Me hät mit dem gläbt und gschafft, wo me grad ghaa hät und me hät möse schpare und iitaale. Es hett au niemert gwüsst, we no alles ussechunt und wiiter goht. Es ischt vill gschafft woorde i selber Ziit und wills nonid für alles e Maschine oder en Motoor gha hät, hät me möse en Huuffe vo Hand mache.